Nóg ŉ springstoftoestel in KZN-Woolworths gevindDie Gateway Theatre of Shopping winkelsentrum. Foto: Facebook via Gateway Theatre of Shopping VIP In ŉ tweede voorval is nog ŉ springstoftoestel Saterdagoggend in Woolworths in die Gateway Theatre of Shopping-winkelsentrum in KwaZulu-Natal ontdek. Lt.kol. Thulani Zwane, woordvoerder van die polisie, het dié nuus Saterdagmiddag aan Maroela Media bevestig. Volgens hom is die toestel vroeër die oggend deur ŉ werknemer ontdek. “Die hele winkel is ontruim en afgesper,” het Zwane gesê. Dit kom nadat twee ander ploftoestelle Donderdag onderskeidelik in The Pavilion-winkelsentrum se Woolworths en later ook in die Woolworths in die Gateway-sentrum ontdek is. “Daardie toestelle het afgegaan, die een van vanoggend het gelukkig nie. Ons ondersoek sal aandui of die voorvalle verbind kan word al dan nie,” het Zwane gesê. Die polisie se bomeenheid is op die toneel. Die polisie ondersoek met betrekking tot Donderdag se voorval sake van kwaadwillige skade aan eiendom, brandstigting asook ŉ oortreding van die Wet op Ontplofbare Stowwe. “Met betrekking tot vandag se voorval ondersoek ons slegs ŉ oortreding van die Wet op Ontplofbare Stowwe,” het Zwane gesê.